Madeleine røper bryllupsdetaljer i nytt intervju
I det nye intervjuet presentert på hjemmesiden til det svenske kongehuset forteller prinsessen om bryllupet den 8. juni. - Tenk at det er mindre enn fire måneder igjen! Tiden går fort når man har det gøy, sier prinsessen selv. Hun forteller at planleggingen pågår for fullt, og at de får fantastisk hjelp hjemmefra. På spørsmål om de skal holde de amerikanske tradisjonene med forlovere og brudepiker i hevd, forklarer Madeleine at forloveden Chris skal ha sin «best man», men at hun ikke skal ha en gruppe venninner som brudepiker, slik den amerikanske tradisjonen tilsier. - Akkurat som min mor og min søster vil jeg ha blomsterpiker. Det er en bryllupstradisjon som jeg gjerne vil videreføre, sier hun. - Kommer bryllupet til å bli sendt på TV? - Vi vil gjøre vårt bryllup så tilgjengelig som mulig, men en definitiv beskjed om hvordan det kommer til å bli sendt er ikke klart ennå, svarer prinsessen. Expressen har tidligere skrevet at det svenske folket er urolige fordi en TV-avtale for bryllupet ennå ikke er klar, men da beroliget prinsessen med å si at noe av bryllupet vil bli sendt på TV. - Jeg vet ikke om det bare blir kirken eller hele kvelden, men selvsagt skal en del av bryllupet sendes på TV, sa hun da. - Er gjestelisten klar? - Ja, det tør vi si at den er. Det har vært en vanskelig prosess fordi man gjerne vil be alle, men dessverre går ikke idet, sier hun. Hun forteller videre at det blir et ettermiddagsbryllup med påfølgende middag på Drottningholms slott. - Drottningholms slott betyr mye for meg, siden jeg ble født og vokste opp der, avslutter prinsessen.
Prinsesse Madeleine (30) røper at hun har gjestelisten klar, og at det har vært vanskelig å bestemme hvem som skal få komme.